ΓΡΑΠΤΗ ΕΡΩΤΗΣΗ E-0695/97 υποβολή: Jan Mulder (ELDR) προς την Επιτροπή (6 Μαρτίου 1997)

Θέμα: Η σημερινή κρίση αγοράς στον ευρωπαϊκό τομέα μοσχείου κρέατος και η ανάγκη για μέτρα στηρίξεως της αγοράς

Ο τομέας μοσχείου κρέατος στην Ευρώπη έχει μεγάλη σημασία για την διαχείριση της αγοράς στον τομέα αυτόν. Εάν διατεθούν λιγότεροι μόσχοι στον εν λόγω τομέα, τούτο θα οδηγήσει σε μεγαλύτερη παραγωγή βοείου κρέατος. Λόγω της κρίσεως της ΣΕΒ αυτή η πτυχή του τομέος έχει αποκτήσει ακόμα μεγαλύτερη σημασία.

Ο στόχος της προσφάτως εισαχθείσας πριμοδότηση πρόωρης εμπορίας για μόσχους κρεατοπαραγωγής έχει ως σκοπό να διατεθούν, μακροπρόθεσμα, στον τομέα μοσχείου κρέατος περισσότερα ζώα.

Βραχυπρόθεσμα η εισφορά αυτή θα έχει ως αποτέλεσμα να υπάρξει, προσωρινώς, μεγαλύτερη προσφορά κρέατος μόσχου στην αγορά της Ε.Ε. Τοιουτοτρόπως η τιμή αγοράς του κρέατος μόσχου θα σημειώνει πτώση και θα δημιουργηθεί κρίση στον ευρωπαϊκό τομέα κρέατος μόσχου.

1. Αναγνωρίζει η Επιτροπή αυτή την πρόσκαιρη κατάσταση κρίσης και τις συνέπειες που θα έχει αυτή στον τομέα βοείου κρέατος και γαλακτοκομικών προϊόντων καθώς και, στην, λόγω της κρίσεως, συρρίκνωση του τομέος μοσχείου κρέατος;

2. Πώς σκέπτεται η Επιτροπή να προλάβει την δυσχερή κατάσταση που θα προκληθεί στον τομέα μοσχείου κρέατος και θα οδηγήσει τους παραγωγούς των χωρών που εισάγουν κρέας σε αντιδράσεις κατά της εισαγωγής μοσχείου κρέατος αλλοδαπής, όπως συνέβη τον Δεκέμβριο του 1996 στη Γαλλία σχετικά με το μόσχειο κρέας ολλανδικής προέλευσης;

3. Κατόπιν των ανωτέρω, δεν συμφωνεί η Επιτροπή ότι υπάρχει πιεστική ανάγκη να ενισχυθεί η αγορά μοσχείου κρέατος μέσω ρυθμίσεως για ιδιωτική αποθήκευση;

Aπάντηση του κ. Fischler εξ ονόματος της Επιτροπής (21 Απριλίου 1997)

Κατ' αρχήν θα πρέπει να υπογραμμιστεί το γεγονός ότι η πριμοδότηση για την πρόωρη εμπορία μόσχων (ΠΕΜ) θεσπίστηκε με σκοπό να συμβάλει στην αποκατάσταση της ισορροπίας στην αγορά βοείου κρέατος, η οποία είχε διαταραχθεί σοβαρά μετά την εμφάνιση της σπογγώδους εγκεφαλοπάθειας των βοοειδών (ΣΕΒ) και όχι ως μακροπρόθεσμη στήριξη της εκτροφής μόσχων. Επιπλέον, το μέτρο είχε προβλεφθεί για δύο έτη από την 1η Δεκεμβρίου 1996. Εξάλλου, δεν είναι δυνατόν να ισχυριστεί κανείς ότι υπήρξε ξαφνική αύξηση της προσφοράς μόσχων στην αγορά, ως άμεσο αποτέλεσμα της εφαρμογής της ΠΕΜ, δεδομένου ότι η θέσπισή της, με εξαίρεση το Βέλγιο, ήταν μάλλον σταδιακή (λόγω των διοικητικών δυσχερειών για τη δημιουργία νέου καθεστώτος χορήγησης ενισχύσεων). Κατά τα τέλη Φεβρουαρίου, περί τους 180.000 μόσχους αποτέλεσαν το αντικείμενο αίτησης χορήγησης της πριμοδότησης, ποσότητα που αντιστοιχεί στο 10% περίπου της ετήσιας παραγωγής. Λαμβανομένων υπόψη των προαναφερθέντων, η απάντηση στις τρεις ερωτήσεις που διετύπωσε το Αξιότιμο Μέλος του Κοινοβουλίου, είναι η εξής:

1. Ουσιαστικά, ενώ διαπιστώθηκε γενική βελτίωση στον τομέα του βοείου κρέατος, ο τομέας των μόσχων δεν ακολούθησε την τάση αυτή, αλλά αντίθετα συνέχισε, κατά τους τελευταίους μήνες και ιδίως στη Γαλλία, να συρρικνώνεται.

2. Η Επιτροπή εκφράζει τη λύπη της για κάθε αντίδραση σε βάρος των κανόνων της ενιαίας αγοράς. Επί του παρόντος, η Επιτροπή εξετάζει τις διάφορες εναλλακτικές λύσεις για την αντιμετώπιση των προβλημάτων τα οποία αναφέρει το Αξιότιμο Μέλος του Κοινοβουλίου.

3. Η θέσπιση μέτρων ιδιωτικής αποθεματοποίησης, στην παρούσα κατάσταση, δεν φαίνεται να είναι η ενδεδειγμένη λύση για την αντιμετώπιση της κρίσης του τομέα των μόσχων. Πράγματι, η ιδιωτική αποθεματοποίηση μεταθέτει το πρόβλημα, δημιουργεί προϊόντα (κατεψυγμένα) για τα οποία δεν υπάρχει παραδοσιακή αγορά και δύναται να ευνοήσει την παραγωγή ορισμένων κρατών μελών σε σχέση με την παραγωγή άλλων. Εξάλλου, η εμπειρία από την ιδιωτική αποθεματοποίηση που αναπτύχθηκε κατά το παρελθόν έτος, απεδείχθη μάλλον απογοητευτική από άποψη κόστους και αποτελεσματικότητας.